Għexieren ta' persuni jitilfu ħajjithom f'nirien fl-Alġerija Minn tal-inqas 25 suldat Alġerin u 17-il ċittadin tilfu ħajjithom f'nirien li żvolġew f'żona fil-Lvant tal-kapitali Algiers. Apparti hekk, numru ta' suldati oħrajn sofrew xi ġrieħi. In-nirien inkwistjoni żvolġew f'foresta li tinsab fir-reġjun ta' Kabylie u dan hekk kif f'aħħar jiem it-temperaturi f'dan il-pajjiż laħqu s-46 o C. Kawża tas-sħana riċenti, għadd ta' pajjiżi fil-Mediterran esperjenzaw nirien devastanti. Fost dawn kien hemm it-Turkija, il-Greċja, il-Libanu u Ċipru. Għadd ta' esperti qed isostnu li t-tibdil fil-klima qiegħed iwassal għal żieda sostanzjali fit-temperaturi u n-nixfa kkawżata qiegħda toħloq kundizzjonijiet ideali biex jiżvolġu dawn in-nirien. Sa nhar it-Tlieta madwar l-Alġerija kienu rrapportati xejn inqas minn 17-il każ ta' nirien fi provinċji differenti.